
PASKAIDROJUMA RAKSTS
1.
PRIEKŠLIKUMA KONTEKSTS
Šā priekšlikuma mērķis ir noteikt nostāju, kas Eiropas Savienībai jāieņem ES Pasaules tirdzniecības organizācijas (PTO) Vispārējā padomē. Ar šo Padomei lūdz piešķirt Komisijai atļauju, lai lūgtu pagarināt PTO atbrīvojumu attiecībā uz autonomajām tirdzniecības preferencēm, ko Eiropas Savienība piešķir Moldovai, tādējādi ļaujot Eiropas Savienībai panākt vienprātību par šo atbrīvojuma lūgumu saskaņā ar PTO Līguma IX pantu.
Padome 2008. gada 21. janvārī pieņēma Regulu (EK) Nr. 55/2008, ar ko ievieš autonomās tirdzniecības preferences Moldovas Republikai. Ar šo regulu ES izpildīja savas saistības saskaņā ar Eiropas kaimiņattiecību politikas rīcības plānu („EKP rīcības plāns”) attiecībā uz Moldovu. Plānā, par ko vienojās 2005. gadā, ES tika aicināta apsvērt iespēju piešķirt Moldovai uzlabotu piekļuvi ES tirgum, kas atbalstītu Moldovas ekonomikas attīstību, palielinot eksporta rādītājus, ar noteikumu, ka Moldova būtiski uzlabos savu preču izcelsmes uzraudzības un sertifikācijas sistēmu.
Lai ES varētu piemērot preferenciālu režīmu attiecībā uz ievedumiem, kuru izcelsme ir Moldovas Republikā, un ES nebūtu jāpiemēro šāds preferenciāls režīms līdzīgiem produktiem no citām PTO dalībvalstīm, PTO Vispārējā padome piešķīra Eiropas Savienībai atbrīvojumu, ar ko uz laiku atceļ konkrētas PTO saistības, ciktāl tas nepieciešams, lai izpildītu iepriekš minēto mērķi. 
Saskaņā ar lēmumu pieņemšanas procedūrām atbilstoši PTO nolīguma IX un XII pantam, PTO Vispārējā padome 2008. gada 15. maijā ar dokumentu WT/L/722 nolēma atkāpties no 1994. gada GATT I panta 1. punkta un XIII panta noteikumiem uz laikposmu no 2008. gada 1. marta līdz 2013. gada 31. decembrim, ciktāl tas ir nepieciešams, lai ļautu Eiropas Savienībai noteikt beznodokļu vai preferenciālu režīmu attiecībā uz Moldovas izcelsmes produktiem, tostarp konkrētiem lauksaimniecības produktiem, kuriem piešķirtas ierobežotas koncesijas, kā definēts šā lēmuma pielikumā, un ES nebūtu jāpiemēro šāds beznodokļu vai preferenciāls režīms līdzīgiem produktiem no citām PTO dalībvalstīm.
Padomes Regula (EK) Nr. 55/2008 tika grozīta ar Eiropas Parlamenta un Padomes Regulu (ES) Nr. 581/2011, ar ko autonomās tirdzniecības preferenču piemērošanu Moldovas Republikai pagarina līdz 2015. gada 31. decembrim. Šāds pagarinājums izrādījās nepieciešams, jo Eiropas partnerības ietvaros līdz šim nav izdevies efektīvi izveidot atvieglotas tirdzniecības attiecības starp ES un Moldovu. Ņemot vērā iepriekš minēto, Komisija lūdz Padomes atļauju Eiropas Savienības vārdā iesniegt PTO lūgumu pagarināt pašreizējo režīmu līdz 2015. gada 31. decembrim.
2.
PRIEKŠLIKUMA JURIDISKIE ASPEKTI
Līguma par Eiropas Savienības darbību (LESD) 218. panta 9. punktā ir noteikts, ka gadījumā, kad ar starptautisku nolīgumu izveidotā struktūrā jāpieņem lēmums ar juridiskām sekām, Padomei pēc Komisijas priekšlikuma būtu jāpieņem lēmums, ar kuru nosaka nostāju, kas jāpieņem Savienības vārdā. Šis punkts attiecas arī uz atbrīvojuma piešķiršanu attiecībā uz papildu autonomajām tirdzniecības preferencēm, ko Eiropas Savienība piešķir Moldovas Republikai, jo lēmums tiek pieņemts ar starptautisku nolīgumu izveidotā struktūrā (PTO Vispārējā padomē vai Ministru konferencē) un ietekmē ES tiesības un pienākumus.

Priekšlikums
PADOMES LĒMUMS,
ar ko nosaka nostāju, kura Eiropas Savienībai jāieņem Pasaules Tirdzniecības organizācijas (PTO) Vispārējā padomē attiecībā uz lūgumu piešķirt PTO atbrīvojumu papildu autonomajām tirdzniecības preferencēm, ko Eiropas Savienība piešķir Moldovas Republikai
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 207. panta 4. punktu saistībā ar 218. panta 9. punktu,
ņemot vērā Eiropas Komisijas priekšlikumu,
tā kā:
(1)
Marakešas nolīguma, ar ko izveido Pasaules tirdzniecības organizāciju (“PTO līgums”), IX pantā ir noteiktas procedūras, saskaņā ar kurām piešķir atbrīvojumus attiecībā uz daudzpusējiem tirdzniecības līgumiem, kas minēti PTO līguma 1A vai 1B, vai 1C pielikumā un to pielikumos.
(2)
Padomes 2008. gada 21. janvāra Regula (EK) Nr. 55/2008, ar ko ievieš autonomās tirdzniecības preferences Moldovas Republikai
, tika grozīta ar Eiropas Parlamenta un Padomes Regulu (ES) Nr. 581/2011, lai autonomās tirdzniecības preferenču piemērošanu Moldovas Republikai pagarinātu līdz 2015. gada 31. decembrim
. Regula nodrošina brīvu piekļuvi Savienības tirgum visiem Moldovas Republikas izcelsmes produktiem, izņemot konkrētus lauksaimniecības produktus, kas uzskaitīti regulas I pielikumā. Uz produktiem, kuri uzskaitīti regulas I pielikumā, attiecas ierobežotas koncesijas, proti, muitas nodokļu atbrīvojumi, izmantojot tarifu kvotas vai samazinātus ievedmuitas nodokļus. 
(3)
Vajadzīgajā apmērā nepastāvot atbrīvojumam no pienākumiem, ko Eiropas Savienība uzņēmusies saskaņā ar 1994. gada Vispārējās vienošanās par tarifiem un tirdzniecību (GATT 1994) I panta 1. punktu un XIII pantu, papildu autonomo tirdzniecības preferenču ietvaros piemērotais režīms būtu jāattiecina uz visām pārējām Pasaules Tirdzniecības organizācijas (PTO) dalībvalstīm. 
(4)
Eiropas Savienības interesēs ir lūgt pagarināt PTO atbrīvojumu attiecībā uz autonomajām tirdzniecības preferencēm, ko Eiropas Savienība piešķir Moldovas Republikai atbilstoši IX panta 3. punktam Marakešas nolīgumā, ar ko izveido Pasaules Tirdzniecības organizāciju.
(5)
Eiropas Savienība iesniegs šādu lūgumu PTO. PTO Vispārējās padomes apspriede paredzēta 2013. gada 9. oktobrī.
(6)
Tādēļ ir lietderīgi noteikt nostāju, kas Eiropas Savienībai jāieņem PTO Vispārējā padomē attiecībā uz minēto lūgumu, 
IR PIEŅĒMUSI ŠO LĒMUMU. 
1. pants
Nostāja, kas Eiropas Savienībai jāieņem Pasaules Tirdzniecības organizācijas Vispārējā padomē, ir lūgt PTO atbrīvojumu autonomajām tirdzniecības preferencēm, kuras Eiropas Savienība piešķir Moldovas Republikai, pagarināt līdz 2015. gada 31. decembrim. 
Šo nostāju pauž Komisija. 
2. pants
Šis lēmums stājas spēkā tā pieņemšanas dienā. 
Briselē,

Padomes vārdā —

priekšsēdētājs

